**VII урок - Походът на Ахил в „Илиада” – поход към славата и завръщане към човечността – анализ на XXIV песен**

**Цели на урока:**

1. Да се изясни ролята на Двадесет и четвърта песен в сюжета на „Илиада”.
2. Да се изясни понятието „геройска етика” чрез анализационни наблюдения върху образите на Ахил и цар Приам.
3. Да се изгради адекватно отношение към Ахил и гнева му – двигателят на сюжетното действие в поемата.

**Задачи:**

1. Да се интерпретира развръзката на поемата, като учениците разсъждават върху общочовешкия смисъл на срещата между Ахил и Приам.
2. Да се разшири представата за характера на Ахил чрез наблюдения на отделни пасажи от текста и отношението на другите герои към него.
3. Да се възприеме „Илиада” като съвършено произведение със стройна геометрична композиция, в което началото се поставя от гнева на Ахил, а краят се свързва със смирението и завръщането на героя в лоното на човечността.
4. Да се изясни развръзката в сюжета.

**Дейност на учителя:**

1. **Припомня в началото на часа кои са отличителните белези на епическия герой и обобщава смисъла на понятието „геройска етика”.**

*В обществото на древните елини епическият герой е водеща фигура. Т.н. „геройска етика” предполага съдбата на героя да е част от колективната съдба, личните му интереси да се слеят с общите.*

 *„Геройската етика” е присъща на всички герои от Омировата „Илиада” – Ахил, Терсит, Хектор, Патрокъл. Всички те проявяват самодисциплина, а когато някой от героите наруши установеното статукво, общността изчаква доброволното повторно приобщаване на отлъчилия се. Най – отличаващите черти на епическия герой са стремежът към слава, чувството за воинска чест, изпитването на силни, крайни чувства, физическа сила и красота.*

1. **Задава въпрос към учениците, за да се актуализират вече натрупаните знания. Кои от характеристиките на епическия герой се откриват в образа на Ахил?**

 **Дейност на учениците:** Очакват се отговори, близки по смисъл на следното:

 *Тези отличителни черти на епическия персонаж характеризират и образа на Ахил. Ако проследим участието му във военните действия, отразени в „Илиада”, ще открием онази ненаситна страст към победата, привързаността към пленницата, лесно ранимата гордост на воина, титаничната физическа мощ на героя, всеотдайното участие в боя, готовността да се отмъсти за най–добрия приятел.*

 *Още в Първа песен около образа на Ахил се оформя ореолът на славата. Дръзнал да се опълчи срещу Агамемнон, Ахил всъщност се легитимира като славен воин, рискувал чест, достойнство, живот в битката за Троя. Опълчил се срещу царя на ахейците, Ахил доказва, че участието му във войната е само път към всевечната слава на непобедимия воин.*

1. **Въпрос: Защо героят се гневи и каква роля играе в сюжета Ахиловият гняв?**

 *Гневът на Ахил е поводът героят да не се включи във военните сблъсъци до момента, в който не се появява личен мотив. Само фактът, че гърците търпят поражение след поражение, подсказва колко важен е Ахил като воин. Гневът му се разразява след смъртта на Патрокъл и това става причина героят да наруши клетвата си.*

1. **Каква промяна настъпва у Ахил в Двадесет и втора песен и как е проследена от Омир?**

 *В сражението с Хектор (Двадесет и втора песен) Омир проследява промяната у Ахил детайлно. Мирмидонецът е във вихъра на силата си. Достойно защитава славното си име и печели най – важната си победа. Но походът на героя не спира дотук. Освирепелият от ярост мъж продължава да се гаври с трупа на убития враг, защото смята, че така ще тури край на мъката си по Патрокъл. Поведението на Ахил е израз на стихийния му, двойствен характер. След най – важната битка на бойното поле Ахил ще трябва да се пребори и със себе си – от полубог с безгранична сила той ще се превърне в смъртен и ще преоткрие най – ценните човешки мъдрости. От воин Ахил ще стане отново човек, достоен за уважение от всеки колектив.*

**След въпросите, чрез които се актуализират досегашните знания върху „Илиада”, работата се насочва към анализ и интерпретация на Двадесет и четвърта песен.**

**Въпрос: Как започва XXIV песен? Какви чувства изпитва Ахил и защо?**

 Очаквани отговори от учениците:

*Двадесет и четвърта песен започва с описание на все още тъгуващия по Патрокъл Ахил. Тук се открива човешкото лице на кръвожадния и отмъстителен богочовек, който не може да прежали скъп човек. Но в противовес на военната етика синът на Пелея продължава да скверни тялото на Хектор. Мъката и чувството за вина у Ахил са неутолими. Те подклаждат хищническия нагон за мъст у Зевсовия любимец. В разговора с майката Тетида обаче синът отново придобива човешки облик. Ахил се вслушва в молбите на майка си, вслушва се във волята на Зевс и се смирява. Гневът му ще отстъпи пред съчувствието и преклонението пред достойния враг.*

 **Въпрос: Каква промяна настъпва у Ахил в разговора му с цар Приам? Кое провокира промяната у Зевсовия любимец?**

 Очаквани отговори от учениците:

 *В диалога с Приам Ахил вече е друг. Той е постигнал победа над неутолимата си жажда за мъст, победил е собствената си ярост и е прозрял истината, че все пак и самият той е смъртен. Душевно равновесие, спокойствие и величие струят от осанката на мирмидонеца. Думите на троянския цар карат Ахил да се вглъби в спомените си, печал обзема душата му. Осъзнава собствения си трагизъм. Сълзите, които пролива за баща си и за Патрокъл, са знак за духовното му пречистване. Ахил плаче не за първи път, но в Двадесет и четвърта песен сълзите са различни. Те показват покаянието на воина, показват завръщането на героя към човешкото начало. Гневът е потушен.*

 **Въпрос: В диалога с Приам проличават чисто човешките черти от образа на полубога Ахил. Проследете развръзката и коментирайте в какво се крие човешката слабост на героя.**

 Очаквани отговори от учениците:

 *Сам воинът осъзнава, че няма полза от самоунищожително ридание. На Приам казва: „Никаква полза за никого няма от плач съкрушаващ.” В драматичния момент на развръзката Омир представя другото лице на богочовека воин. Ахил е мъдър. Той е осъзнал истината за живота и прави равносметка за себе си. Асоциациите, които се пораждат в съзнанието му между Приам и собствения му баща, показват, че Ахил е чувствена и лесно ранима душа. Той е искрен. Говори за сприхавия си характер и иска решението му да не се възприеме като пораженческо, а като лично осмислена необходимост.*

 *Приам е докоснал най–нежната струна в душата на врага си – чувството за самоуважение. Ахил разбира, че гневът му е пагубен, че не може да върне назад времето и че в края на краищата боговете са тези, които решават съдбата на смъртните. И това прозрение го кара да бъде преди всичко човек. Затова и посреща Приам като чакан гостенин – кани го на трапезата си, споделя с него хляба си, предлага му царска постеля.*

**Задача: Открийте доказателства в текста за това, че Ахил вече е загърбил гнева си и е готов да прояви уважение към враговете си.**

 *Смиреният, успокоен вече и помъдрял Ахил за последен път иска прошка от убития Патрокъл, преди да върне тялото на Хектор. Но за да запази правото си да бъде върнат в общността отново, Ахил се съгласява да запази 12-дневно примирие с троянците, докато те оплачат героя си.*

 *Доказателство за духовното излекуване на Ахил е и заповедта му към робините да изкъпят и намажат трупа на убития – почит към достойния противник на бойното поле. Страхопочитание изпитва Ахил към бащината скръб и смелост. И за да засвидетелства на Приам, че го разбира, Ахил му припомня легендата за Зевсовите делви:*

 *Има пред прага на Зевса всесилен две делви големи:*

 *пълната едната с добри дарове, а пък другата – с лоши*

 *Зевс гръмовержец даде ли на някого смес и от двете,*

 *тоя човек ту добре, ту пък зле си прекарва живота.*

 **Въпрос: Откривате ли общи черти в образите на Приам и Ахил?**

 Очаквани отговори от учениците:

 *А в орисията си да страдат и Ахил, и Приам са нещастни. Ахил споделя с госта си, че и баща му Пелей е обречен да страда – единствено чедо „кратколетно” „горести в Троя” създава на всички. Срещата между убиеца и бащата на убития е среща на сродни души. Бащата, изгубил любимото си чедо, вижда в Ахил благородството, силата и мъдростта на Хектор. И обратно, Ахил вижда в троянския цар уравновесеността, достолепието, бащината обич, от които войната го е отдалечила. Така всеки от двамата успява да облекчи поне малко убийствената си скръб и да запази човешкото си достойнство.*

**Въпрос: Коя е най-голямата победа на Ахил в „Илиада” и защо?**

 Очаквани отговори от учениците:

 *Ахиловото смирение в Двадесет и четвърта песен е най–голямата му победа във войната със себе си. Героят преглъща гнева и омразата, побеждава яростта и печели битката за човешкото достойнство. Походът към славата е увенчан от лавровия венец на покаянието и приобщаването към човечността. Затова и последната сцена, в която виждаме Ахил, е спокойният му сън до „хубавобуза” Бризеида. След душевния смут, след терзанията за смъртта на Патрокъл, след срещата с бащата на най–смелия му враг Ахил вече е успокоил съвестта си. Приел е даровете, но е приел и факта, че той също е смъртен. Вслушал се е във волята на боговете и в съветите на Тетида и е поел към лоното на човешките взаимоотношения.*

 **Задача: Проследете отношението на другите герои към Ахил в Двадесет и четвърта песен. Попълнете таблицата и направете изводи за отношението към героя.**

|  |  |
| --- | --- |
| **Герои** | **Отношение към Ахил** |
| Аполон | „Вий, богове, подпомагате само Ахил безсърдечен:няма той мисъл за правда и няма сърце преклонимов своите космати гърди. Като лъв кръвожаден и стръвен,който, уверен във свойта извънредна сила и дързост,нагло за плячка напада стадата на смъртните хора,също тъй милост Ахил е загубил и срам е забравил,а пък срамът за мъжа е и много полезен, и вреден.” |
| Хера | „...Ахил е роден от богиня, която отхраних,нежно възпитах и дадох сама за жена на Пелея,...” |
| Зевс | „ни безразсъден е той, ни престъпен, ни дързък без мяра,ревностно все ще закриля дошлия молител при него.”„ внук Еаков” |
| Тетида (майка на Ахил) | „ Но аз се срамувам/ сред боговете да ида:безмерни страдания имам.”„ Сине мой! Ти докога със ридания горки и жалбисвойто сърце ще терзаеш? Храна и легло си забравил!Щеше да бъде добре във любов със жена да полегнеш.Дълго не ще ми живееш на тая земя, че до тебемного наблизо са вече смъртта и съдбата всесилна!” |
| Хекуба | „Щом ти попаднеш при него и той те с очите си зърне-този човек вероломен и хищен не ще те пожали,почит не ще ти окаже.” |
| Приам | „Страх от безсмъртните имай, смили се над мене, Ахиле!Своя баща припомни си! За жалост съм аз по-достоен!”„Върша, каквото от смъртните никой до днес не е сторил:сам аз целувам ръцете, които сина ми убиха!”„...почна Приам Дарданид да се чуди с възторг на Ахила: колко е снажен, красив и подобен в лице на безсмъртен.”  |

**Изводи:**  *Силата на Ахил го е прославила и сред хора, и сред богове. Според Аполон героят се е самозабравил и е загубил чувство за мярка, за справедливост. Същото смята и Хекуба. Тя се опасява от вероломния характер на Ахил, от неукротимата му ярост, от гневния му нрав. Тя се страхува за съпруга си и дори и не мисли, че Ахил може да изпитва човешки чувства.*

 *Зевс обаче дава най–точната оценка за Ахил. Той е дързък, но не е престъпен. „Внукът Еаков” не е безразсъден и няма да се опълчи срещу волята на боговете, а дори ще брани дошлия при него молител.*

 *Приам има възможност най–достоверно да прецени качествата на Ахил. Със своята енергична мощ Ахил се опитва да прикрие страха си от смъртта. Войната го е превърнала в настървен за победи хищник, но и в нещастник, осъзнал кратколетния си живот и отдалечеността от житейските щастливи мигове. Ахил е осъзнал, че в човешкия живот се редуват възходи и падения, щастливи и нещастни мигове, любов и разлъка и това го прави достоен противник за Приам.*

 След анализа и интерпретирането на Двадесет и четвърта песен учениците се подготвят за урок обобщение, в който трябва да разиграят под формата на игра съд за Ахил. Домашната работа е свързана с подготовката на ролевата игра, със събирането и организирането на необходимия материал.